Üldiselt ma pole suur sünnipäeva tähistaja. Olen sündinud üpriski "halval" ajal, sest täpselt sellele ajale satuvad kõiksugu  lõpetamised ja muidu koolilõpu-pidustused. Õnneks pole ma end selle pärast kunagi väga kehvalt tundnud, kuna eelistangi seda päeva veeta rahulikult mõne kalli sõbraga ilusat varasuvist päeva nautides. Pidutseda jõuab ka muul ajal, muudel põhjustel. :)    See aasta aga oli sess eriti kurnav ning tundsin tõsist vajadust üheks rõõmsameelseks seltskondlikuks päevaks. Kuna mitmed sõbrad on mul taaskord lõpetamas või mööda riiki/-e laiali, otsustasin teha ürituse puhtalt perekondliku. Ja ka ainuüksi oma  lähematest-noorematest sugulastest sain kokku suurepärase ligi 20-liikmelise seltskonna ( , arvestades seda, et olen kasvanud ainsa lapsena), kes tõid sellesse päeva kuhjaga rõõmu, just nagu soovinud olin!          Tagasi toiduteemale liikudes, teen siia mälestuseks ka loetelu roogadest, mida pakkusin. Kuna tahtsin kostitada oma lähedasi nii vanade lemmikutaga kui ka katsetada uusi retsepte, tuli lõplik nimekiri üllatavalt pikk. Kahjuks olin kogu päeva nii ametis, et ei jõudnud sööke eriti pildistada, aga eks midagi peab ka järgmiseks korraks jääma. ;)  Nendel retseptidel, millel on allikas internetis, on ka nime küljes link:      Tordi valik oli minusugusele maiasmokale kõige keerulisem. Teadsin, et soovin torti, kus pole koonerdatud maasikatega, mis koosneb peamiselt kohupiimast ning kus on veel kas šokolaadi või martsipani. Õnneks leidsin üpriski ideaalse lahenduse blogist "Sööme silmadega". Retseptis pidin asendama vaid vaarikad maasikatega. Minu versioon ei tulnud muu sagina tõttu küll pooltki nii kaunis, kui original, aga maitses see-eest imeliselt.  Kirjutan siia "normaalse" retsepti 24 cm'se vormi jaoks. Mina tegin kahekordse koguse ahjuplaadil, mis tõttu oli tulemus umbes 15 cm kõrge ning andis mugavalt üle 20 portsu.    100 g võid  140 g suhkrut  2 muna  1 tl vanillisuhkrut  45 g kakaod  0,75 tl  küpsetuspulbrit  0,75 tl soodat  näpuotsatäis soola  170 g jahu  160 ml piima    400 ml vahukoort  1 tl vanillisuhkrut  0,5 dl suhkrut  600 g vanillimaitselist kohupiimakreemi  u 400 g maasikaid    100 g tükeldatud šokolaadi  250-500 g maasikaid    Vahusta toasoe või suhkruga kohevaks. Vahusta ükshaaval hulka ka munad ning edasi juba rahulikumal kiirusel vanilli, kakao, küpsetuspulber, sooda ja sool. Sega hulka pool jahust, järgmisena kogu  piim ning lõpuks ülejäänud jahu. Vala tainas lahtikäivasse koogivormi ning küpseta 180-kraadises ahjus ca 30 minutit, kuni hambaork väljub keskelt puhtana.  Lase põhjal natuke jahtuda ning lõika ta siis kaheks kihiks. Puhasta koogivorm ning vooderda toidukilega. Aseta üks jahtunud koogi-ketas vormi põhja ning laota peale u 400 g tükeldatud maasikaid. Vahusta vahukoor suhkru ja vanilliga tugevaks vahuks. Mikserda hulka ka kohupiim ning vala umbes pool kreemist tordipõhjale. Tõsta peale teine koogi-ketas  ning kata ülejäänud kreemiga. Jäta kook jahedasse üleöö seisma.  Järgmisel päeval eemalda ettevaatlikult vormi servad. Suru servadele šokolaadipuru ning kaunista pealt tükeldatud maasikatega.